**Dansk Taekwondo Forbunds adfærdskodeks om matchfixing**

Det følger af DIF's matchfixinglovregulativ fra 2013, at alle specialforbund inden den 3. maj 2014 skal indføre et adfærdskodeks (*code of conduct*), om bekæmpelse af matchfixing og tilsvarende uetisk adfærd, som afspejler de særlige forhold, der gør sig gældende for det pågældende specialforbund.

|  |
| --- |
| **Adfærdskodeks for DTaF** |
| *1. Indledning og formål med adfærdskodeks* Dansk Taekwondo Forbund (DTaF) ønsker i sin grundholdning at hævde idrættens ånd og integritet, hvilket indebærer overholdelse af idrættens grundlæggende værdier i henseende til etik, fair play, accept af evner, ærlighed og social status. DTaF vil arbejde for, at forbundets medlemmer har mulighed for at dyrke idræt i rammer, der respekterer basale menneskerettigheder i henseende til race, køn, alder og social status. Alle idrætsaktører har ret til dyrke en fair idræt med henblik på: * at eventuelle konkurrencer afvikles på retfærdig vis
* at udfaldet af konkurrencerne ikke er aftalt på forhånd
* at snyd aldrig accepteres.
 |
| *2. DIF's lovregulativ mod matchfixing af tilsvarende uetisk adfærd.* I 2013 vedtog Danmarks Idrætsforbund (DIF) at indføre fælles regler for hele DIF-idrætten mod matchfixing og tilsvarende uetisk adfærd. Regler og vejledning kan findes her: [www.dif.dk/da/foreningsliv/stop\_matchfixing](http://www.dif.dk/da/foreningsliv/stop_matchfixing) |
| *3. DTaF’s holdning til matchfixingreglerne* DTaF har en nul-tolerance politik i relation til enhver form for matchfixing og alle de tilfælde af tilsvarende uetisk adfærd, som også er forbudt efter matchfixingregulativet. Ingen form for bestikkelse eller aftalt spil hører hjemme i DTaF.  |
| *4. Hvem er omfattet af reglerne?* Alle idrætsudøvere, dommere, trænere, holdledere og en lang række andre personer, der deltager i aktiviteter under DTaF er omfattet af lovregulativet. |
| *5. Anmeldelse samt vidne- og sandhedspligt* Det er et fælles ansvar, at DIF-idrættens regler overholdes. Det er en kerneværdi, at alle idrættens aktører er samarbejdsvillige og ærlige, når der rejses tvivl om, hvorvidt en konkurrence er foregået på fair vilkår, og uden at nogen har snydt. Bl.a. derfor har alle, der er omfattet af reglerne, pligt til at underrette matchfixingsekretariatet, hvis de får kendskab til eller har grund til at antage, at reglerne er overtrådt. Man har også pligt til at møde op og tale sandt, hvis man bliver bedt om det som led i afdækningen af en sag. Det gælder som udgangspunkt også personer, som selv formodes at have overtrådt lovregulativet. |

|  |
| --- |
| *6. Behandling af sager efter matchfixingreglerne* Alle sager om overtrædelse af reglerne behandles centralt af DIF's matchfixingsekretariat og afgøres af DIF's matchfixingnævn med mulighed for appel til DIF-idrættens Højeste Appelinstans. |
| *7. Mulige sanktioner* Reglerne rummer mulighed for forskellige typer sanktioner alt efter overtrædelsens karakter og den konkurrence, den er begået i tilknytning til. De mulige sanktioner omfatter tidsbestemt eller tidsubestemt udelukkelse (karantæne), bøde eller anden økonomisk sanktion, inddragelse af præmiepenge og diskvalifikation (annullering) af opnåede resultater og tilsvarende idrætslige, disciplinære sanktioner. En person, der formodes at have overtrådt lovregulativet, kan også i særlige tilfælde blive midlertidigt udelukket, mens sagen undersøges nærmere. Der er en række forhold, der kan virke skærpende, når matchfixingnævnet fastsætter en sanktion. Det gælder fx, hvis man tidligere har overtrådt reglerne, eller hvis flere i fællesskab har begået overtrædelsen. |
| *8. Vi gør altid vores bedste og spiller ikke på egen konkurrence* Det er en værdi i DTaF, at alle altid yder deres bedste, og det skal altid kunne betale sig. Hvis du oplever konkurrenceregler, som gør, at det ikke altid kan betale sig at gøre sit bedste, så kontakt forbundet. Enhver form for spil på egen konkurrence, også på egen sejr, er forbudt efter DIF's matchfixingregulativ. |
| *9. Hvad skal DU gøre?* * Kend reglerne (både dine rettigheder og dine forpligtelser), og spørg, hvis du er i tvivl
* Spil altid for at vinde
* Indgå aldrig væddemål om dine egne konkurrencer
* Respektér og del ikke insiderinformation
* Undgå at involvere dig i enhver form for manipulation af idrætskonkurrencer
* Del din viden om overtrædelser af reglerne – husk hotlinen tlf. 70 70 70 94!
* Kontakt også forbundet eller hotlinen, hvis du i udlandet kommer ud for situationer, hvor der kan være snyd involveret.
 |
| *10. Kontakt DTaF* Har du spørgsmål, kommentarer eller oplysninger om matchfixing eller tilsvarende uetisk adfærd, som du ønsker at tale med DTaF om, kan du kontakte forbundets sekretariat. Mail: sekretariatet@taekwondo.dkTlf: +45 43 26 23 66 |